דירת מגורים בחו"ל לא נחשבת "זכות במקרקעין" לפי חוק מיסוי מקרקעין (שבח ורכישה), ולכן הוראות החוק הזה אינן חלות על מכירה או קנייה של דירה בחו"ל. לעומת זאת, נכס מקרקעין מחוץ לישראל, כולל דירת מגורים, נחשב ל"נכס" לפי סעיף 88 לפקודת מס הכנסה. לכן, כשתושב ישראל מוכר דירת מגורים בחו"ל, ההכנסה מהמכירה תיחשב כהכנסה הונית ותחויב במס רווח הון בהתאם להוראות פרק ה' לפקודת מס הכנסה.
כאשר הנכס הנמכר נמצא במדינה שיש לה אמנה למניעת כפל מס עם ישראל, זכות המיסוי הראשונית היא לרוב של מדינת המקור (המדינה שבה נמצא הנכס), בעוד שלמדינת התושבות של המוכר יש זכות מיסוי שיורית. משכך, לשם חישוב חבות המס בישראל יש לבדוק אם הוטל מס במדינת המקור ובאיזה סכום. אם שולם מס בחו"ל, המס ששולם במדינת המקור יופחת מהמס ההוני שיש לשלם בישראל וזאת בכדי למנוע כפל מס. עם זאת, אם המס במדינת המקור גבוה מהמס בישראל לא יוחזר עודף המס הזר.